Oudminister Bongani Bongo op borgtog vrygelaat | Netwerk24
Deur Meghan Lawrence en Philda Essop 21 November 2019 09:30
Bongani Bongo, oudminister van staatsveiligheid, het Donderdagoggend vlugtig op een aanklag van korrupsie in die landdroshof in Kaapstad verskyn.
Hy is op borgtog van R5 000 vrygelaat. Hy moet weer op 31 Januarie 2020 in die hof verskyn.
Die aanklag hou verband met die beweerde omkopery van adv. Ntuthuzelo Vanara, getuienisleier in die parlementêre ondersoek na Eskom.
Bongo het Vanara glo 'n blanko tjek aangebied om die ondersoek in die wiele te ry.
Vanara het destyds 'n beëdigde verklaring aan die speaker van die parlement se kantoor geskryf waarin hy die speaker ingelig het oor Bongo se beweerde optrede.
Eric Ntabazalila, woordvoerder vir die NVG in die Wes-Kaap, het Donderdagoggend aan Netwerk24 gesê Bongo het aangedui hy gaan vertoë rig aan die nasionale direkteur van openbare vervolging met redes waarom hy nie vervolg moet word nie en gaan aanvoer dat die aanklag teen hom hersien moet word.
Ingevolge sy borgtogvoorwaardes mag Bongo nie kontak maak met die getuies in die saak nie.
Hy moet twee weke voordat hy reis die polisie oor sy planne inlig.
Hangwani Mulaudzi, Valke-woordvoerder, het bevestig 'n senior ANC-lid en lid van die parlement verskyn Donderdagoggend in die landdroshof in Kaapstad, maar het Bongo nie by name genoem nie.
Bulelwa Makeke, hoofdirekteur: kommunikasie van die nasionale vervolgingsgesag, het aan Netwerk24 bevestig Bongo is in hegtenis geneem.
Bongo is in Julie vanjaar aangestel in die portefeuljekomitee oor binnelandse sake nadat hy nie by pres. Cyril Ramaphosa se kabinet ingesluit is nie.
Wie is Bongani Bongo?
• Hy was 'n oud-adviseur van die premier van Mpumalanga van 2012 tot 2014 voordat hy parlement toe is.
• Hy het destyds in die portefeuljekomitees van verdediging en militêre veterane, sowel as van justisie, gedien.
• Hy was egter in omstredenheid gedompel toe hy na bewering die parlement se Eskom-ondersoek in die wiele wou ry omdat hy die getuienisleier in daardie ondersoek met 'n blanko tjek wou omkoop.
* Hierdie berig is aangepas sedert dit aanvanklik gepubliseer is om die jongste verwikkelinge in te sluit.